Никола Фурнаджиев
Летен дъжд

chitanka.info

Тъй се случи, че след пладне

над полето изведнъж

току гледаш, че е паднал

краткотраен летен дъжд.

Смаяни стоят житата,

стихва каменния път,

а струите сред листата

на тополите шумят.

Но и час не продължава,

полудява малко тук

и дъждецът отшумява

подир облака на юг.

Пее птица в храста мокър,

грее всеки негов лист,

пак полето е широко

под изчистената вис.

Дъжд полезен, дъжд чудесен

за цветенца и треви,

капката ти като песен

в ширинето ни звъни!

Често падай на земята,

влагата си ти й дай,

та земята цяло лято

все зелена да сияй!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.